Diari Oficial de la Generalitat Valenciana


Sumari del DOGV 7733, del 03-03-2016 (2016/1429)

RESOLUCIÓ de 15 de febrer de 2016, del president de l'Institut Valencià de Competitivitat Empresarial (IVACE), per la qual convoca la concessió d'ajudes del Pla d'Accions Complementàries per al Foment de la I+D+i Empresarial per a l'exercici 2016.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7733

Data del DOGV
:   03-03-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/1429


Data del document
:   15-02-2016

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 15 de febrer de 2016, del president de l'Institut Valencià de Competitivitat Empresarial (IVACE), per la qual convoca la concessió d'ajudes del Pla d'Accions Complementàries per al Foment de la I+D+i Empresarial per a l'exercici 2016. [2016/1429]  
Índex  
  
Preàmbul  
Article 1. Objecte de la resolució  
Article 2. Objectiu de la convocatòria  
Article 3. Actuacions susceptibles de rebre suport. Requisits generals dels projectes  
Article 4. Empreses beneficiàries  
Article 5. Característiques de l'ajuda  
Article 6. Sol·licitud de l'ajuda. Documentació, termini i lloc per a la presentació de sol·licituds  
Article 7. Instrucció i avaluació de sol·licituds  
Article 8. Concessió de les ajudes  
Article 9. Obligacions de les empreses beneficiàries  
Article 10. Control i verificació. Minoracions i revocacions  
Article 11. Dotació pressupostària  
Article 12. Marc normatiu  
Article 13. Publicitat de la Unió Europea. Obligacions  
Article 14. Entitats col·laboradores i assistència tècnica  
Disposició final primera  
Disposició final segona  
Annex I. Programa de Certificació d'I+D+i  
A. Objecte  
B. Actuacions susceptibles de rebre suport  
C. Característiques de l'ajuda. Tipus d'ajuda i costos subvencionables  
D. Instrucció i avaluació de sol·licituds. Criteris d'avaluació  
E. Obligacions de les empreses beneficiàries  
Annex II. Programa de Preparació de Propostes per a Convocatòries H2020  
A. Objecte  
B. Requisits dels projectes  
C. Característiques de l'ajuda. Tipus d'ajuda i costos subvencionables  
D. Instrucció i avaluació de sol·licituds. Criteris d'avaluació  
E. Obligacions de les empreses beneficiàries  
F. Control i verificació. Minoracions i revocacions  
  
La Conselleria d'Economia Sostenible, Sectors Productius, Comerç i Treball té entre els seus objectius estratègics el foment de la inversió privada en I+D i en innovació, l'evolució dels sectors productius i la creació d'ocupació estable i de qualitat en les empreses, a través de l'adopció de mesures que els permeten incrementar la productivitat per mitjà de la millora dels nivells d'innovació, afavorint al mateix temps la consecució d'un impacte positiu en termes socials, econòmics, mediambientals i d'ocupació a la Comunitat Valenciana, açò és, contribuint de manera objectiva a millorar l'estat de benestar i sostenibilitat del conjunt de la nostra societat.  
  
Les mesures proposades per l'IVACE en aquesta convocatòria tenen per objecte consolidar l'aposta de la Conselleria d'Economia Sostenible, Sectors Productius, Comerç i Treball per la I+D+i Empresarial i es despleguen en el marc de l'Estratègia d'Especialització Intel·ligent de la Comunitat Valenciana (RIS3 CV) i del Programa Operatiu FEDER de la Comunitat Valenciana per al període 2014-2020 en els àmbits d'actuació previstos en l'eix prioritari 1, «Potenciar la investigació, el desenvolupament tecnològic i la innovació».  
Per desplegar-lo, es posen en marxa dos programes que busquen incrementar els fons que les empreses de la Comunitat Valenciana puguen obtindre tant de la convocatòries del Programa Marc d'Investigació i Innovació de la UE - Horitzó 2020, com dels beneficis fiscals i altres bonificacions previstes a nivell nacional per a les activitats d'I+D+i Empresarial.  
La posada en marxa dels programes la motiven, d'una banda, el fet que els fons amb què es doten els programes europeus d'I+D+i, especialment en el cas de la iniciativa Horitzó 2020, són cada vegada majors, s'orienten a la consecució de les prioritats comunes d'Europa i estableixen les pautes que han de seguir les empreses que aspiren a desplegar iniciatives innovadores capaces de competir a nivell internacional. I, d'una altra banda, el fet que les bonificacions i incentius fiscals a la I+D+i estableixen fórmules molt atractives i compatibles amb altres tipus d'ajuda pública per a finançar aquest tipus d'activitats en les empreses. En ambdós casos, l'èxit de les empreses de la Comunitat Valenciana contribuirà a millorar la balança entre allò que s'ha obtingut a través d'aquestes iniciatives i la contribució regional als pressupostos nacionals i europeus.  
Com a novetats més significatives respecte a convocatòries d'exercicis anteriors, es pot ressaltar, en el cas de les ajudes per a la Preparació de Propostes per a Convocatòries H2020, la introducció de la fórmula de subvenció a fons perdut, d'acord amb els terminis i els imports dels suports, i en el cas de les ajudes per a la certificació d'I+D+i, la incorporació del suport per a l'obtenció dels nous certificats de Jove Empresa Innovadora (JEI) i de Pime Innovadora.  
  
És voluntat de la Conselleria d'Economia Sostenible, Sectors Productius, Comerç i Treball donar continuïtat a aquesta convocatòria de programes per a l'exercici 2016 amb una nova convocatòria que els estenga als exercicis 2017 i 2018, en coherència amb el pla estratègic de subvencions elaborat per aquesta conselleria.  
Per tant, i d'acord amb el que disposa l'article 4.2.1 del Reglament d'organització i funcionament de l'Institut Valencià de Competitivitat Empresarial (IVACE), aprovat pel Decret 4/2013, de 4 de gener, resolc:  
  
  
Article 1. Objecte de la resolució  
L'objecte d'aquesta resolució és establir, juntament amb el que disposen les bases reguladores previstes en l'Orde de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per part de l'Institut de la Petita i Mitjana Indústria de la Generalitat Valenciana (IMPIVA), publicada en el Diari Oficial de la Comunitat Valenciana número 5417, de 29 de desembre de 2006, la convocatòria per a la concessió, per part de l'Institut Valencià de Competitivitat Empresarial (IVACE), d'ajudes per a projectes del Pla d'Accions Complementàries per al Foment de la I+D+i Empresarial per a l'exercici 2016, en els àmbits següents:  
- Obtenció de certificats en matèria d'I+D+i emesos per empreses o entitats acreditades per ENAC (Programa de Certificació d'I+D+i).  
  
- Preparació de propostes per a la participació d'empreses en convocatòries del Programa Marc d'Investigació i Innovació 2014-2020 Horitzó 2020 (programa de preparació de propostes per a convocatòries H2020).  
  
Article 2. Objectiu de la convocatòria  
La convocatòria pretén eliminar o atenuar alguns dels entrebancs que poden trobar les empreses de la Comunitat Valenciana per a dur a terme els seus projectes empresarials d'I+D+i, per tal d'incrementar la inversió privada en I+D+i. Per a això, estableix dos tipus de suport, el primer per a la certificació en matèria d'I+D+i que permeta a les empreses accedir a les deduccions fiscals i altres bonificacions previstes amb més seguretat jurídica, de manera que puguen opcionalment accedir a l'obtenció d'un informe motivat emés pel ministeri competent, i el segon per a facilitar la participació en convocatòries de H2020 i incentivar la millora de la qualitat de les propostes presentades a aquestes convocatòries, i aconseguir d'aquesta manera un major retorn a la Comunitat Valenciana de fons europeus destinats a la I+D. Les ajudes comptaran amb finançament al 50 % del Programa Operatiu FEDER de la Comunitat Valenciana 2014-2020.  
  
Article 3. Actuacions susceptibles de rebre suport. Requisits generals dels projectes  
1. Per projecte s'entén qualsevol iniciativa de despesa o inversió, sobre una operació o actiu concret, que es faça en un termini determinat i que, de manera individual o combinada, tinga un sentit empresarial, a banda del fet que la iniciativa s'integre, en el contingut o en el temps, en un pla major.  
2. Els projectes s'han d'haver iniciat després de l'1 de gener de 2016.  
3. Els projectes han de ser realitzats per empreses amb seu o establiment productiu a la Comunitat Valenciana, i l'actuació d'I+D+i que es facilite com a conseqüència del projecte, és a dir, el projecte d'I+D+i objecte de la certificació o presentat a les convocatòries de H2020, ha de tindre un impacte tangible a la Comunitat Valenciana.  
  
4. Els costos associats al projecte no poden rebre simultàniament ajudes en el marc d'aquesta convocatòria i d'altres de procedents d'aquesta o d'una altra Administració o ens públic.  
5. L'execució dels projectes no ha de vulnerar en cap cas el principi de no-discriminació per raó de sexe, raça, origen ètnic, religió, conviccions, discapacitat, edat o orientació sexual, i ha de facilitar, o almenys no impedir, l'accessibilitat per a les persones amb discapacitat. Així mateix, s'ha d'executar en el marc d'un desenvolupament sostenible i de foment de la conservació, protecció i millora del medi ambient i ha de comptar amb un certificat que declare la no-afecció del projecte a la denominada Xarxa Natura, espai físic de protecció mediambiental especial configurat per la Unió Europea. L'obtenció del certificat la gestiona l'IVACE.  
  
Article 4. Empreses beneficiàries  
1. Poden acollir-se a aquestes ajudes les empreses, tant grans com pime, que tinguen la seu social o l'establiment de producció a la Comunitat Valenciana i que tinguen els requisits que preveuen els annexos d'aquesta resolució per a cada un dels programes.  
En aquesta resolució es considera pime l'entitat les característiques de la qual s'ajusten al que disposa l'annex I del Reglament (UE) número 651/2014, normativa disponible en l'adreça web de l'IVACE, http://www.ivace.es.  
2. No poden obtindre la condició d'empreses beneficiàries:  
a) Les comunitats de béns i les societats civils, així com les associacions, fundacions, administracions públiques i, en general, les entitats sense finalitat lucrativa.  
b) De conformitat amb el que disposa l'article 1 del Reglament (CE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les Ajudes de minimis, i a més del que estableix l'apartat 2 de la disposició, les empreses:  
- Que operen en els sectors de la pesca i l'aqüicultura regulats pel Reglament (CE) número 104/2000, del Consell (DO L17, 21.01.2000, p. 22).  
- Dedicades a la producció primària de productes agrícoles.  
  
c) Les empreses sol·licitants que es troben en alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
3. Per a exercir la seua activitat, les empreses beneficiàries han de disposar de les autoritzacions administratives preceptives, trobar-se inscrites en els registres públics pertinents, i complir qualssevol altres requisits que exigisquen les disposicions aplicables.  
4. En especial, les empreses beneficiàries han de complir les obligacions que estableixen el Reial Decret Legislatiu 1/2013, de 29 de novembre, que aprova el Text Refós de la Llei general de drets de les persones amb discapacitat i de la seua inclusió social, de les obligacions que conté la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana, la Llei Orgànica 3/2007, de 22 de març, per a la igualtat efectiva de dones i hòmens, i la Llei 9/2003, de 2 d'abril, per a la igualtat entre dones i hòmens.  
  
  
Article 5. Característiques de l'ajuda  
1. L'ajuda consisteix en una subvenció a fons perdut sobre el cost considerat com a subvencionable del projecte.  
L'import total de l'ajuda de l'IVACE en cap cas pot ser de tal quantia que, aïlladament o en concurrència amb altres subvencions, ajudes, ingressos o recursos públics o privats, supere el cost de l'activitat subvencionada. Per a comprovar-ho, s'ha d'aportar una declaració responsable referent a altres ajudes, subvencions, ingressos o recursos rebuts o sol·licitats per als mateixos costos subvencionables, segons el model previst en la memòria tècnica del projecte a què es referix l'article 6.1.b, disponible en l'adreça d'internet de l'IVACE, http://www.ivace.es.  
  
2. Les ajudes estan subjectes al règim de minimis, que comporta que l'ajuda total de minimis concedida a una sola empresa no ha de ser superior a 200.000 euros durant qualsevol període de tres exercicis fiscals. Per a aquesta convocatòria, s'entén per empresa la definició establida en l'apartat 2 de l'article 2 del Reglament (CE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis. Per a les empreses que facen per compte d'altri operacions de transport de mercaderies per carretera, cal ajustar-se als límits i condicions de l'article 3, apartats 2 i 3 de la disposició.  
  
3. A més a més, s'apliquen els límits d'ajuda màxims previstos en els annexos d'aquesta resolució.  
  
  
Article 6. Sol·licitud de l'ajuda. Documentació, termini i lloc per a la presentació de sol·licituds  
1. L'empresa sol·licitant ha de presentar la documentació següent:  
  
a) Sol·licitud normalitzada:  
Els models de sol·licitud i la resta de documentació estan disponibles en l'adreça d'internet de l'IVACE, http://www.ivace.es, i s'omplin amb els mitjans electrònics i telemàtics que hi proporciona l'IVACE.  
  
b) A més de la documentació prevista per a cada programa en els annexos d'aquesta resolució, la sol·licitud normalitzada ha d'anar acompanyada en tots els casos de la documentació següent:  
1r. Una memòria tècnica del projecte segons el model disponible en l'adreça d'internet de l'IVACE, http://www.ivace.es. La memòria i els seus annexos serviran de referent per a aplicar els criteris de valoració, per això omplir-la defectuosament o deficientment, o que siga difícil de comprendre, generaria una minusvaloració del projecte o inclús una denegació de la sol·licitud.  
2n. Documentació relativa a la personalitat jurídica de l'empresa sol·licitant:  
Quan siga una societat la inscripció de la qual en el Registre Mercantil siga obligatòria, l'IVACE obté la informació relativa a la personalitat jurídica de l'empresa sol·licitant, si bé pot requerir-li directament la presentació d'algun document concret.  
En el cas d'empreses sol·licitants la inscripció de les quals en el Registre Mercantil no siga obligatòria (empresaris individuals, cooperatives), s'ha d'aportar una fotocòpia dels documents següents:  
- i. Contracte o acta de constitució i estatuts.  
- ii. Poder de representació del sotasignat de la sol·licitud, o un document equivalent segons les prescripcions legals.  
No és necessari aportar la documentació anterior que ja estiga en poder de l'IVACE si es manté vigent i s'aporta una declaració de vigència per a això segons el model disponible en l'adreça d'internet de l'IVACE, http://www.ivace.es.  
3r. El sol·licitant de l'ajuda ha de presentar una declaració responsable referent a totes les altres ajudes de minimis rebudes d'aquesta o d'una altra Administració (independentment dels costos subvencionables) durant els dos exercicis fiscals anteriors i durant l'exercici fiscal en curs que estiguen subjectes al Reglament (UE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis o a altres reglaments de minimis, així com altres ajudes rebudes per les mateixes despeses subvencionables sotmeses a un reglament d'exempció o a una decisió adoptada per la comissió.  
  
2. Termini per a la presentació de les sol·licituds  
El termini per a la presentació de les sol·licituds comença el dia de l'entrada en vigor d'aquesta resolució i finalitza el 21 d'abril de 2016 a les 24 hores.  
3. Lloc de presentació de sol·licituds  
Tant la sol·licitud com la memòria es presenten en el Registre Telemàtic de la Generalitat, que emet automàticament un resguard acreditatiu, que pot ser arxivat o imprés per l'empresa interessada, en els termes que preveuen la Llei 11/2007, de 22 de juny, d'accés electrònic dels ciutadans als serveis públics, i el Decret 220/2014, de 12 de desembre, del Consell de la Generalitat, pel qual aprova el Reglament d'administració electrònica de la Comunitat Valenciana. Una vegada omplit el formulari de sol·licitud des del tràmit telemàtic, s'ha d'annexar la memòria tècnica del projecte en format electrònic.  
  
Ja que la sol·licitud s'ha de tramitar necessàriament per via telemàtica, només s'admet la presentació davant del Registre Telemàtic, i ha d'estar firmada electrònicament per mitjà d'una firma electrònica basada en un certificat reconegut segons el que disposa la normativa indicada en l'apartat anterior i expedit per la Generalitat o per qualsevol altre prestador de servies de certificació amb què la Generalitat haja firmat un conveni per a això, que poden consultar-se en la pàgina web  
  
https://sede.gva.es/va/web/sede\_electronica/sede\_certificados  
En el cas que, per qualsevol circumstància, una empresa presente diverses sol·licituds per al mateix projecte, es considera vàlida l'última registrada en el termini.  
D'acord amb el que disposen la Llei 11/2007, de 22 de juny, d'accés electrònic dels ciutadans als serveis públics, i el Decret 220/2014, de 12 de desembre, del Consell de la Generalitat, pel qual aprova el Reglament d'administració electrònica de la Comunitat Valenciana, s'incorpora el procediment arreplegat en aquesta resolució a l'annex del decret, com a procediment que es pot tramitar a través del Registre Telemàtic de la Generalitat.  
4. La presentació de la sol·licitud comporta l'autorització a l'IVACE ?excepte si s'hi manifesta en contra l'empresa sol·licitant- per a demanar els certificats que emeten l'Agència Estatal de l'Administració Tributària, la unitat recaptadora de la Hisenda Pública Valenciana i la Tresoreria General de la Seguretat Social, en què acrediten que l'empresa sol·licitant es troba al corrent en les obligacions amb aquestes administracions. En qualsevol cas, l'IVACE pot adreçar-se directament a l'empresa sol·licitant si la informació obtinguda presenta alguna incidència.  
5. Si la sol·licitud aportada és incompleta o presenta errades que es poden esmenar, ha de demanar a la persona interessada que esmene la falta o aporte els documents preceptius en el termini de 10 dies hàbils, i l'ha d'advertir que, si no ho fa, es considerarà que desisteix de la sol·licitud.  
Quan l'òrgan d'administració del sol·licitant tinga caràcter mancomunat i un representant legal no haja firmat la sol·licitud, ha d'adjuntar i firmar el document de ratificació disponible en l'apartat «Documentació annexa» del text del programa en http://www.ivace.es.  
  
Els requeriments a què fa referència aquest article, així com qualsevol altre que faça l'IVACE, s'efectuen per via telemàtica, si bé poden efectuar-se per correu electrònic o ordinari a l'adreça indicada per l'empresa sol·licitant en la sol·licitud normalitzada, sempre que en quede constància de la recepció.  
Els requeriments, les notificacions, les comunicacions o la documentació dels procediments emesos per mitjà de firma electrònica avançada en l'àmbit de la Generalitat tenen validesa i eficàcia, en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Els requeriments que es realitzen per mitjans electrònics s'entendran practicats o rebutjats en els termes que s'assenyalen en la Llei 11/2007, de 22 de juny, d'Accés Electrònic dels Ciutadans als Servicis Públics, i en la resta de la legislació vigent. En este sentit, si transcorreguts 10 dies naturals des de la seua posada a disposició els interessats no accediren al seu contingut, la notificació s'entendrà rebutjada i es tindrà per efectuat el tràmit seguint-se el procediment.  
L'aportació de documents en contestació als requeriments es fa a través del Registre Telemàtic, en l'adreça d'internet de l'IVACE. S'hi apliquen els mateixos requisits sobre la utilització de firma electrònica avançada que els arreplegats en aquest article.  
  
  
Article 7. Instrucció i avaluació de sol·licituds  
1. L'òrgan instructor del procediment de concessió d'ajudes és l'Àrea d'Empreses i Associacions de la Unitat d'Innovació de l'IVACE.  
2. L'ajuda es concedeix en règim de concurrència competitiva, per mitjà d'una comparació de les sol·licituds presentades, a les quals s'apliquen els criteris de valoració que fixen els annexos, i s'estableix un ordre segons la puntuació obtinguda, respectant els límits pressupostaris disponibles.  
3. L'òrgan instructor verifica, de cada empresa sol·licitant i dels projectes presentats, el compliment dels requisits que exigeix la convocatòria i, si resulten conformes, analitza els projectes presentats i aplica els criteris del programa i els criteris de selecció del Programa Operatiu FEDER de la Comunitat Valenciana 2014-2020. Com a resultat de l'actuació, l'òrgan instructor emet una preavaluació que s'eleva a la comissió a què es refereix l'article 8.  
  
4. En el cas d'empat en la puntuació final obtinguda després de l'aplicació dels criteris d'avaluació, tenen preferència en l'adjudicació de les ajudes els sol·licitants que acrediten, abans de la publicació d'aquesta convocatòria, ocupar un percentatge major de persones treballadores amb discapacitat, o bé es comprometen a contractar-ne un percentatge major durant la duració de l'ajuda o subvenció. L'aplicació d'aquesta preferència es fa en els termes de l'article 6 del Decret 279/2004, de 17 de desembre, del Consell, pel qual regula mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
  
Subsidiàriament, en cas d'empat, tenen preferència en l'adjudicació els sol·licitants que acrediten que, abans de la publicació d'aquesta convocatòria, ocupen un percentatge major de persones que es troben entre els col·lectius de població especialment desfavorida, així com de persones amb dificultats d'accés al mercat laboral, com els allistats en el punt 2.c.1 de l'apartat 8 de l'Acord de 27 de març de 2015, del Consell, pel qual estableix directrius per a l'aplicació de clàusules de caràcter social en la contractació de l'Administració de la Generalitat i el seu sector públic, així com en matèria de subvencions de l'Administració de la Generalitat, o bé es comprometen a contractar un percentatge major de persones pertanyents a aquests col·lectives durant la duració de l'ajuda o subvenció.  
  
L'acreditació d'aquests punts es fa per mitjà d'una declaració responsable, que no anul·la les facultats de l'IVACE de comprovar-ne la validesa en qualsevol moment. L'efectivitat de l'ajuda queda condicionada al compliment del que preveu la convocatòria.  
  
5. Abans d'aplicar els criteris de valoració, i a fi de potenciar l'èxit dels objectius de la convocatòria, l'IVACE pot traslladar les sol·licituds entre els diversos programes d'aquesta convocatòria o d'altres convocatòries d'ajudes, per tal de col·locar-les on siguen més idònies, si ho accepta l'empresa sol·licitant.  
  
Article 8. Concessió de les ajudes  
1. Després dels actes d'instrucció i de la preavaluació, els projectes s'eleven a una comissió composta pel personal de l'IVACE que s'indica a continuació:  
- Presidència: la directora general de l'IVACE.  
- El cap de l'Àrea d'Empreses i Associacions.  
- Un tècnic de l'Àrea d'Empreses i Associacions.  
- El cap del Servei de Fons Estructurals i Sistemes.  
- La cap del Servei Jurídic.  
- Un tècnic del Servei Econòmic.  
Actua com a secretari un tècnic de l'Àrea de Suport, sense vot.  
La comissió adapta el funcionament al que establix la convocatòria i, de manera subsidiària, a les regles del capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
2. Quan el nombre de sol·licituds valorades positivament no permeta concedir el percentatge màxim d'ajuda previst per a cada programa, la comissió pot o bé proposar l'assignació del percentatge màxim als projectes amb millor puntuació, o bé reduir el percentatge d'ajuda en la quantia que estime adequada a fi que el pressupost es repartisca entre un nombre més gran d'empreses beneficiàries. La comissió ha d'optar per una o altra mesura valorant l'eficàcia de la convocatòria.  
En els casos de sol·licituds amb la mateixa puntuació després de l'aplicació del que estableix l'article 7.4, s'ha de tindre en compte, per a resoldre l'empat, la puntuació obtinguda criteri a criteri seguint un orde decreixent, segons els ítems de major ponderació, fins que es produïsca el desempat.  
3. De les reunions de la comissió se n'ha d'elevar una acta al president de l'IVACE. Vista la proposta de l'acta de la comissió, el president de l'IVACE resol sobre l'adjudicació de les ajudes, en fixa expressament la quantia i incorpora, si cal, les condicions i obligacions a què haja de subjectar-se l'empresa beneficiària.  
4. La resolució de concessió pot incloure una llista ordenada de totes les sol·licituds que no hagen sigut estimades perquè se sobrepasse la quantia màxima del crèdit fixada en la convocatòria, amb la indicació de la puntuació obtinguda per cada una, perquè, en cas d'augment per generació pressupostària o lliurament de crèdit, puguen ser ateses per orde de puntuació.  
5. La resolució del president de l'IVACE posa fi a la via administrativa i se n'ha de notificar el contingut a cada persona interessada de manera telemàtica. Les subvencions concedides s'han de publicar en la Base Nacional de Dades de Subvencions (BNDS), amb l'expressió del programa i crèdit pressupostari a què s'imputen, l'empresa beneficiària, la subvenció concedida i la finalitat o finalitats de la subvenció.  
  
Article 9. Obligacions de les empreses beneficiàries  
1. Execució i acreditació del projecte. Per als dos programes que conté la resolució, s'ha d'ajustar als terminis següents:  
  
Termini de presentació de les sol·licituds Inici del projecte Data límit d'execució del projecte (despeses) Fi del termini de justificació (límit del període de pagament)  
Des de l'entrada en vigor d'aquesta resolució fins al 21.04.2016 a les 24 hores Posterior a l'01.01.2016 i abans del 31.12.2016 30.09.2017 07.11.2017  
  
  
La justificació de l'execució del projecte implica la presentació de justificants de despesa i pagament, i els altres documents que requereix el Manual d'instruccions de justificació d'ajudes aprovat per una resolució de la direcció general de l'IVACE.  
a) L'empresa beneficiària ha de dur a terme el projecte objecte de subvenció de la manera descrita en la memòria presentada amb la sol·licitud normalitzada, i de manera que es complisca la finalitat de l'ajuda, es respecten els costos indicats en la notificació de concessió i pels imports que s'hi especifiquen. Si, durant l'execució del projecte, es produeixen circumstàncies que modifiquen aquest desplegament previst, l'empresa beneficiària ha d'actuar de la manera següent, segons el tipus de modificació:  
  
Tipus de modificació Procediment i criteri d'aplicació  
Modificacions del projecte que no n'alteren aspectes essencials o que van ser rellevants en l'avaluació. No es requereix l'autorització prèvia de l'IVACE. S'ha de justificar adequadament en la memòria justificativa d'execució del projecte perquè, a criteri de l'IVACE, puga finalment admetre's.  
Modificacions de projecte que n'alteren aspectes essencials o que van ser rellevants en l'avaluació. Es requereix una sol·licitud d'autorització presentada com a mínim dos mesos abans de la data límit d'execució del projecte. Es pot autoritzar sempre que, a juí de l'IVACE, la nova valoració del projecte no modifique els criteris de concessió aplicats.  
  
Ampliació de la data de justificació sense modificar el període d'elegibilitat de les despeses. Es requereix presentar una sol·licitud d'autorització com a mínim 15 dies naturals abans de la data de finalització del termini de justificació del projecte. Es pot acceptar a la vista de les circumstàncies excepcionals argumentades per l'empresa en la sol·licitud i sempre que, a juí de l'IVACE, siga compatible amb els terminis i procediments de gestió de la convocatòria  
.  
Qualsevol altra modificació diferent de les anteriors Es requereix presentar una sol·licitud d'autorització com a mínim dos mesos abans de la data límit d'execució del projecte. L'autorització per part de l'IVACE s'estudia de forma individual.  
  
  
b) Quan l'import d'una despesa subvencionable supere la quantia de 17.999,99 euros, IVA exclòs, l'empresa beneficiària ha d'aportar en la justificació de l'ajuda, si no l'ha presentat amb la sol·licitud, l'acreditació d'haver sol·licitat, abans de contractar la despesa, almenys tres ofertes de proveïdors diferents ?sense cap vinculació entre ells?, llevat que, per les característiques especials de les despeses subvencionables, no hi haja en el mercat un nombre d'entitats suficient que subministren o presten el bé o servei, i ho ha de fer constar en un informe firmat pel representant legal, que ha de contindre almenys:  
  
- Quines són les característiques de les despeses que han fet impossible la localització d'un mínim de tres ofertes.  
- Una explicació de com es va fer la cerca de proveïdors.  
Aquest informe no s'admet com a justificant de no presentar tres ofertes si el seu argument es basa en:  
- Les característiques del proveïdor (per exemple: «proveïdor habitual» o «subministrador únic», sense aportar més dades que ho acrediten).  
- Les característiques genèriques del bé o servei (per exemple: «caràcter tecnològic del servei»).  
- Les característiques genèriques de l'empresa o entitat beneficiària (per exemple: «política de compres implantada i aprovada per la direcció», etc.).  
Així mateix, han d'adjuntar un annex a l'informe que documente com s'ha fet la cerca de proveïdors del bé o servei.  
La selecció de les ofertes s'ha de fer entre empreses amb paràmetres equiparables, de les quals almenys dos no siguen empreses associades a l'empresa beneficiària i membres de la seua junta directiva o consell d'administració, ni tinguen drets de vot superiors al 50 %. La petició d'ofertes s'ha de documentar per escrit, i en tots els casos cal que complisquen els requisits següents:  
  
- Requisits materials: les ofertes presentades hauran d'estar prou detallades, i han d'especificar els treballs que comprenen i el preu, i han de ser comparables pel contingut.  
- Requisits formals: les ofertes han d'estar datades, i contindre les dades que permeten la identificació correcta del remitent, juntament amb el logo o el segell de l'empresa.  
L'elecció del proveïdor finalment contractat ha d'haver recaigut necessàriament en la més econòmica de les ofertes presentades. Si se'n tria un altre, cal justificar-ho en un informe.  
El fet de no presentar les ofertes o els informes a què fan referència els paràgrafs anteriors, o que resulten insuficients, dóna lloc a la consegüent minoració o revocació, a banda del que establix l'article 6.5.  
  
2. Presentació de justificants de pagament i altres documents que requereix el Manual d'instruccions de justificació d'ajudes.  
a) Amb la data límit que estableix l'apartat 1 d'aquest article, o una data posterior que pot establir una resolució de la direcció general de l'IVACE, l'empresa beneficiària ha de presentar els justificants de despeses i pagaments i la documentació que requereix el Manual d'instruccions de justificació d'ajudes.  
b) Els pagaments només s'admeten si es fan a través d'una entitat financera, i la justificació es fa per mitjà de la presentació d'una còpia de l'extracte bancari que acredite l'eixida efectiva dels fons juntament amb una còpia de la transferència o del xec nominatiu. Queden exclosos els pagaments realitzats en efectiu o per caixa.  
En el cas que l'orde de transferència o l'apunt de l'extracte bancari siguen globals i, per tant, es referisquen a diversos justificants de despesa, relacionats o no amb el projecte, és necessari adjuntar-ne una llista ben detallada en la qual apareguen el destinatari, la identificació del justificant de la despesa (el número o el concepte de la factura) i l'import pagat. Esta llista l'ha de segellar l'entitat financera.  
  
c) L'empresa beneficiària ha d'aportar justificants de despesa del projecte pagats per un import igual a la quantitat indicada en la notificació de concessió de l'ajuda. La presentació d'un percentatge menor dóna lloc a la minoració de la subvenció, sempre que tècnicament puga considerar-se que tot i així el projecte ha sigut efectivament desplegat.  
  
d) El Manual d'instruccions de justificació d'ajudes pot exigir que s'aporte un informe d'un auditor o una empresa inscrita en el ROAC (Registre Oficial d'Auditors de Comptes), d'acord amb l'Orde EHA/1434/2007, de 17 de maig, que aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007), així com una llista de comprovació del compliment dels requisits del Manual d'instruccions de justificació d'ajudes firmat per l'auditor i visat pel representant legal de l'empresa beneficiària.  
  
3. Altres obligacions:  
a) Inserir en el material divulgatiu relacionat amb la difusió del projecte el logotip de l'IVACE, disponible en http://www.ivace.es.  
b) Complir les obligacions fiscals i amb la Seguretat Social de manera que quede acreditada aquesta circumstància abans de l'atorgament de l'ajuda i del reconeixement de l'obligació per l'IVACE, en els termes que estableix la normativa.  
  
c) Els documents justificatius de les despeses corresponents al projecte subvencionat s'han de conservar durant el període que estableix el Reglament (UE) número 1303/2013, del Parlament Europeu i del Consell, de 17 de desembre de 2013.  
En aquest sentit, els documents s'han de conservar o bé en forma d'originals o de còpies compulsades d'originals, o bé en suports de dades acceptats comunament, en especial versions electròniques de documents originals o documents que només tinguen versió electrònica. Els documents es conserven en una forma que permeta la identificació de les persones interessades durant el període necessari per als fins per als quals s'arrepleguen les dades o per als que tracten després. Quan només hi haja versió electrònica dels documents, els sistemes informàtics utilitzats han de complir normes de seguretat acceptades que garantisquen que els documents conservats s'ajusten als requisits legals nacionals i són fiables per a una auditoria.  
d) Disposar de llibres comptables i registres diligenciats i la resta de documents ben auditats en els termes que exigeix la legislació mercantil, així com els estats comptables.  
En l'execució dels projectes, s'ha de mantindre un sistema de comptabilitat separat o un codi comptable adequat en relació amb totes les transaccions relacionades amb el projecte (de forma particular, per als beneficiaris que facen per compte d'altri operacions de transport de mercaderies per carretera, o bé per als beneficiaris l'activitat o sector dels quals es trobe en la situació que descriu en l'article 1.2 del Reglament (UE) número 1407/2013 per a les ajudes de minimis), a banda de les normes de comptabilitat nacionals. En aquest sentit, han de presentar en el compte justificatiu de la subvenció una llista en què en cada apunt que es faça d'una despesa, un pagament o un ingrés i un cobrament en el llibre diari de comptabilitat, segons el Pla General Comptable (PGC), es reflectisca la quantia de l'apunt que té relació amb la subvenció concedida, de manera que es reflectisca en la llista tant el número de l'apunt i l'assentament del llibre diari com el subcompte del PGC i l'import del subcompte que corresponen a la subvenció concedida, llevat que les empreses beneficiàries ja disposen d'un sistema de comptabilitat separada que permeta apreciar la traçabilitat que ací s'exigeix.  
e) Actualitzar qualsevol documentació presentada que s'haja modificat.  
f) Respondre de la veracitat dels documents aportats i, en general, de la informació facilitada.  
g) Facilitar a l'IVACE la informació relativa a indicadors financers, de producció i resultats, que permeten mesurar l'avanç respecte a la situació de partida descrita per l'empresa beneficiària en la memòria del projecte, com a conseqüència d'executar-lo.  
h) Comunicar a l'IVACE altres ajudes de minimis i altres ajudes, subvencions, ingressos o recursos públics o privats que hagen obtingut o sol·licitat per als mateixos costos subvencionables. En cas de concurrència amb altres ajudes per als mateixos costos subvencionables, queda sense efecte la ja concedida per l'IVACE, excepte si renuncia expressament a la ja concedida per l'altra Administració.  
Les ajudes previstes en aquesta convocatòria es poden acumular amb altres ajudes subjectes al règim de minimis, sempre que es tracte d'ajudes per a costos subvencionables diferents dels del projecte presentat davant de l'IVACE i es respecten els límits màxims següents:  
- Si l'acumulació té lloc amb ajudes de minimis subjectes al Reglament (UE) número 360/2012, de la Comissió, de 25 d'abril de 2012, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis concedides a empreses que presten serveis d'interés econòmic general (DO L 114, 26.04.2012), es respecten els límits màxims que estableix.  
  
- Si l'acumulació té lloc amb ajudes subjectes a altres reglaments de minimis, es respecta el que disposa l'article 5.2 d'aquesta resolució.  
  
i) Quan la quantia de l'ajuda siga superior a 10.000 euros, el beneficiari ha de complir les exigències sobre transparència que estableix l'article 3.2 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana. En particular, ha de fer la publicitat adequada sobre l'ajuda rebuda, amb la indicació almenys de l'entitat pública que la concedeix, l'import rebut i el programa, activitat, inversió o actuació subvencionat, de la manera prevista en la llei, a més de complir altres obligacions derivades de la normativa en matèria de transparència. En el Manual de justificació es detalla el compliment d'aquesta obligació.  
j) Complir totes les obligacions que es deriven de la normativa que especifica l'article 12 d'aquesta resolució.  
  
Article 10. Control i verificació. Minoracions i revocacions  
1. Tant les empreses beneficiàries com els tercers relacionats amb l'objecte de la subvenció han de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de l'Administració central de l'Estat o de la Generalitat, o de la Unió Europea i els seus representants autoritzats, facilitant en qualsevol moment tota la informació que se sol·licite en l'exercici d'aquestes actuacions i, en especial, mostrant la totalitat de documents necessaris per a una pista d'auditoria adequada.  
Les verificacions aborden els aspectes administratius, financers, tècnics i físics de les operacions, segons corresponga, i han d'incloure en tots els casos els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes, que poden dur-se a terme per mostreig.  
2. Així mateix, l'incompliment per part de les empreses beneficiàries de qualsevol de les obligacions que estableix aquesta resolució pot donar lloc a la minoració o a la revocació de la subvenció, en funció de les circumstàncies ocorregudes i de la valoració que se'n faça. En el cas que l'ajuda haja sigut ja pagada, s'haurien de reintegrar la quantitat percebuda i els interessos de demora des del moment del pagament de la subvenció, de la manera prevista en la legislació sobre subvencions. De conformitat amb aquesta normativa, l'incompliment de l'obligació de reintegrament té, entre altres efectes, la impossibilitat de ser empresa beneficiària en convocatòries successives, sempre que es trobe en període executiu.  
  
Article 11. Dotació pressupostària  
1. El pressupost per a la concessió de les subvencions previstes en aquesta resolució és el següent:  
  
  
  
Programa Pressupost Línia pressupostària  
Programa de Certificació de Projectes d'I+D+i 300.000 - Línia S6722000  
«Investigació, desenvolupament i innovació empresarial»  
Programa de Preparació de Propostes per a Convocatòries H2020 562.500 - Línia S6722000  
«Investigació, desenvolupament i innovació empresarial»  
  
  
Les ajudes comptaran amb finançament al 50 % del Programa Operatiu FEDER de la Comunitat Valenciana 2014-2020, dins de l'eix prioritari 1, «Potenciar la investigació, el desenvolupament tecnològic i la innovació», objectiu específic 1.2.1, «Impuls i promoció d'activitats d'I+i liderades per les empreses, suport a la creació d'empreses innovadores i suport a la compra pública innovadora».  
2. La comissió d'avaluació pot traslladar el pressupost no adjudicat en un programa a sol·licituds presentades a l'altre programa.  
En qualsevol cas, es pot incrementar el finançament quan es produïsca un augment del crèdit disponible procedent d'altres convocatòries en què s'hagen resolt sol·licituds per un import inferior a la despesa prevista inicialment, o de les quals es deriven obligacions liquidades o reconegudes per un import inferior a l'ajuda concedida al seu dia, o bé quan l'augment siga conseqüència d'una generació, ampliació o incorporació de crèdit.  
L'efectivitat de les quanties addicionals queda condicionada a la declaració de disponibilitat del crèdit, a l'aprovació de la modificació pressupostària que procedisca i a la seua publicació en la Base Nacional de Dades de Subvencions (BNDS) i butlletins que corresponga abans de la resolució de concessió. En aquests casos, s'aprovaran les modificacions corresponents de la convocatòria, que seran publicades en la Base Nacional de Dades de Subvencions (BNDS) i butlletins que corresponga, i no hi hauria necessitat d'obrir un termini addicional per a presentar noves sol·licituds.  
  
Article 12. Marc normatiu  
Les ajudes que estableix aquesta resolució es concedeixen d'acord amb el que estableixen:  
- L'Ordre de 12 de desembre de 2006, de la Conselleria d'Empresa, Universitat i Ciència, sobre la concessió d'ajudes per part de l'Institut de la Petita i Mitjana Indústria de la Generalitat Valenciana, IMPIVA (DOCV 5417, 29.12.2006).  
- La Llei 38/2003, de 17 de novembre, General de Subvencions, i les disposicions que la despleguen.  
- La Llei 1/2015, de 6 de febrer, de la Generalitat, de la hisenda pública, del sector públic instrumental i de subvencions.  
- El Reglament (UE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DO L 352, 24.12.2013).  
- La Llei 11/2007, de 22 de juny, d'accés electrònic dels ciutadans als serveis públics.  
- El Decret 220/2014, de 12 de desembre, del Consell de la Generalitat, pel qual aprova el Reglament d'administració electrònica de la Comunitat Valenciana.  
- El Reglament (UE) número 1303/2013, del Parlament Europeu i del Consell, de 17 de desembre de 2013, pel qual estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i deroguen el Reglament (CE) número 1083/2006, del Consell.  
- El Reglament Delegat (UE) número 480/2014, de la Comissió, de 3 de març de 2014, del Parlament Europeu i del Consell, pel qual estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca.  
  
- Qualsevol altra normativa que s'aplique per la matèria.  
  
Article 13. Publicitat comunitària. Obligacions  
1. L'empresa beneficiària s'ha d'assegurar que les parts que intervenen en el projecte han sigut informades del cofinançament del Fons Europeu de Desenvolupament Regional (FEDER) i ha d'anunciar clarament que el projecte ha sigut seleccionat en el marc del Programa Operatiu FEDER de la Comunitat Valenciana 2014-2020.  
Per a complir aquest requisit, l'empresa beneficiària, en totes les mesures d'informació i comunicació que duga a terme, ha de reconéixer el suport dels fons al projecte, mostrant:  
a) L'emblema de la Unió Europea, de conformitat amb les característiques tècniques establides en l'acte d'execució que adopte la Comissió d'acord amb l'apartat 4 de l'article 115 del Reglament (UE) número 1303/2013, i una referència a la Unió Europea.  
b) Una referència al fons FEDER.  
Durant l'execució del projecte:  
a) Ha de publicar en el seu lloc d'internet, si en té, una descripció del projecte que indique els seus objectius i resultats i destaque el suport financer de la Unió Europea.  
b) Ha de disposar d'un cartell informatiu sobre el projecte (d'una grandària mínima A3) en què ha d'esmentar l'ajuda financera de la Unió Europea, col·locat en lloc ben visible per al públic, com ara l'entrada de l'edifici que siga la seu social del beneficiari o el lloc on vaja a desplegar-se el projecte objecte de l'ajuda.  
2. Sobre els seus resultats, el beneficiari ha d'incloure el logotip FEDER i la declaració «Projecte cofinançat pels Fons FEDER, dins del Programa Operatiu FEDER de la Comunitat Valenciana 2014-2020», en qualsevol document relacionat amb el servei, com ara portades de documents, pantalles de presentació de pàgines web, informes de resultats i conclusions, comunicacions, fotografies d'esdeveniments i certàmens, etc.  
3. El beneficiari ha d'acceptar que se l'incloga en la llista d'operacions que preveu l'article 115, apartat 2, del Reglament (UE) número 1303/2013, del Parlament Europeu i del Consell, de 17 de desembre de 2013.  
  
Article 14. Entitats col·laboradores i assistència tècnica  
L'IVACE pot subscriure convenis o instruments jurídics amb entitats col·laboradores perquè, actuant en nom seu i pel seu compte, entreguen i distribuïsquen els fons a les empreses beneficiàries o perquè l'assistisquen en determinades funcions auxiliars de la gestió dels expedients.  
  
DISPOSICIONS FINALS  
  
Primera  
Es faculta la direcció general de l'IVACE per a dictar les resolucions necessàries per al desplegament, eficàcia i execució d'aquesta convocatòria, així com per a la modificar-la, en especial quant a terminis de presentació de sol·licituds i de justificació, i delimitació del pressupost dels programes.  
  
Segona  
Aquesta resolució entra en vigor l'endemà de la publicació de l'extracte de la convocatòria en el Diari Oficial de la Comunitat Valenciana (DOCV).  
  
València, 15 de febrer de 2016.- El president de l'IVACE: Rafael Climent González.  
  
  
ANNEX I  
Programa de Certificació d'I+D+i  
  
A més de les condicions generals que estableix la resolució de convocatòria, s'apliquen per a aquest programa les condicions següents:  
  
  
A. Objecte  
Concessió d'ajudes perquè empreses de la Comunitat Valenciana obtinguen certificats en matèria d'I+D+i emesos per empreses o entitats acreditades per ENAC (Entitat Nacional d'Acreditació) durant l'exercici 2016.  
  
B. Actuacions susceptibles de rebre suport  
Els projectes objecte de subvenció consistiran en l'obtenció de certificats emesos per empreses o entitats acreditades per ENAC sobre alguna de les matèries d'I+D+i que es poden enquadrar en les actuacions següents:  
- Actuació 1. Certificats de projectes d'I+D+i, desplegats per les empreses beneficiàries, per deduccions fiscals, segons l'article 35 de la Llei 27/2014, de l'Impost de Societats, en els quals es distingirà entre els tipus següents:  
· Certificat de projecte de contingut i primera execució.  
· Certificat de projecte de contingut i primera execució amb personal d'I+D en exclusiva.  
· Certificat de mostraris o de projectes de demostració inicial o projectes pilot d'animació o videojocs.  
· Certificat de projecte de contingut i execució amb ex ante previ o seguiment.  
· Certificat de projecte ex ante.  
- Actuació 2. Certificat de la dedicació exclusiva del personal a tasques d'I+D+i, segons el Reial Decret 475/2014, sobre bonificacions en la cotització a la Seguretat Social del personal investigador.  
- Actuació 3. Certificat de la capacitat d'innovació a través de les normes següents reconegudes pel Ministeri d'Economia i Competitivitat:  
· Jove Empresa Innovadora (JEI), segons l'Especificació AENOR EA0043.  
· Certificat de Pime Innovadora, segons l'Especificació AENOR EA0047.  
· Certificat d'acord amb la norma UNE 166.002, Sistemes de gestió de la I+D+i.  
  
C. Característiques de l'ajuda. Tipus d'ajuda i costos subvencionables  
1. L'ajuda consisteix en una subvenció a fons perdut del cost de la certificació realitzada per empresa o entitat acreditada per ENAC, amb les característiques següents, segons el tipus de certificat:  
  
- Actuacions 1 i 2. Subvenció a fons perdut de fins a un 60 % del cost de la certificació, amb un màxim de 3.000 ?.  
- Actuació 3. Subvenció a fons perdut de fins a un 75 % del cost de la certificació, amb un màxim de 1.000 ?.  
2. Es consideren costos subvencionables:  
Serveis externs: el cost de la certificació realitzada per empreses o entitats acreditades per ENAC.  
  
D. Instrucció i avaluació de sol·licituds. Criteris d'avaluació  
Per a la selecció de projectes, s'estableix una ordenació de les propostes en funció de la tipologia del certificat a obtindre, d'acord amb els criteris i puntuacions següents:  
- Certificat de Jove Empresa Innovadora (JEI): 100 punts.  
- Certificat de Pime Innovadora: 90 punts.  
- Certificat de la dedicació exclusiva del personal a tasques d'I+D+i: 80 punts.  
- Certificat de projecte amb personal d'I+D en exclusiva: 70 punts.  
  
- Certificat de projecte de contingut i primera execució: 60 punts.  
  
- Certificat de mostraris o de projectes de demostració inicial o projectes pilot d'animació o videojocs: 50 punts.  
- Certificat UNIX 166.002, Sistemes de gestió de la I+D+i: 40 punts.  
- Certificat de projecte de contingut i execució amb ex ante previ o seguiment: 30 punts.  
- Certificat de projecte ex ante: 20 punts.  
  
E. Obligacions de les empreses beneficiàries  
Per a acreditar la realització del projecte, el beneficiari ha d'aportar, juntament amb la documentació que indica l'article 9, una còpia de l'informe de la certificació objecte de la subvenció.  
  
  
  
ANNEX II  
Programa de Preparació de Propostes per a Convocatòries H2020  
  
A més de les condicions generals que estableix la resolució de convocatòria, s'apliquen per a aquest programa les condicions següents:  
  
  
A. Objecte  
Concessió d'ajudes per a la preparació de propostes per a la participació d'empreses en la convocatòria del Programa Marc d'Investigació i Innovació 2014-2020 Horitzó 2020, per a l'exercici 2016.  
  
  
B. Requisits dels projectes  
El pressupost total del projecte presentat a la convocatòria H2020, per al qual es proposa el suport en aquest programa, ha de ser igual o superior a 70.000 euros. No seran presos en consideració els projectes el pressupost dels quals siga inferior.  
No s'admeten les sol·licituds d'ajuda si l'empresa sol·licitant ha obtingut abans una ajuda de l'IVACE per a preparar una proposta per a H2020 per al mateix projecte, encara que s'haja presentat a una convocatòria diferent de H2020.  
De la mateixa manera, no poden rebre ajudes els projectes que hagen obtingut suport en la convocatòria d'Ajudes a la Preparació de Propostes Comunitàries (APC) del CDTI. En el cas d'obtindre aquest suport del CDTI després de la concessió de l'IVACE, aquesta queda sense efecte, excepte si es renuncia expressament a la ja concedida pel CDTI.  
  
C. Característiques de l'ajuda. Tipus d'ajuda i costos subvencionables  
1. L'ajuda consisteix en una subvenció a fons perdut sobre el cost de la preparació, elaboració i presentació de propostes per a concórrer a qualsevol dels programes de H2020. La intensitat màxima de l'ajuda és d'un 75 % dels costos esmentats. La quantia màxima de la subvenció no supera els 7.500 euros quan el pressupost del projecte presentat a la convocatòria H2020 es trobe entre els 70.000 euros i els 200.000 euros, i per a projectes amb un pressupost superior es limitarà a 15.000 euros. En qualsevol cas, per a costos superiors a 17.999 euros, cal tindre en compte el que disposa l'article 9.1.b d'aquesta resolució.  
  
2. Es consideren costos subvencionables:  
Serveis externs: despeses de consultoria i serveis equivalents destinats a la formulació d'un projecte empresarial d'acord amb convocatòries del H2020, en concret: assessorament en preparació de propostes i gestions necessàries per a presentar formalment els projectes objecte d'ajuda a les convocatòries, assessorament en matèria d'acords i propietat dels resultats dels projectes i despeses associades a les gestions per a la cerca de socis.  
  
D. Instrucció i avaluació de sol·licituds. Criteris d'avaluació  
Els criteris d'avaluació són els següents:  
1. Qualitat del projecte. Màxim 30 punts.  
Es valoren prioritàriament els projectes de preparació, elaboració i presentació de propostes dirigides a les convocatòries de Pilars de Lideratge Industrial i Reptes Socials, així com els projectes presentats en l'àmbit d'actuació de l'Institut Europeu d'Innovació i Tecnologia (EIT) i de l'Instrument Pime (SME Instrument).  
2. Resultats i impacte esperable del projecte. Màxim: 70 punts.  
- Propostes que impliquen lideratge. Màxim 30 punts.  
Es valora que el sol·licitant presente una proposta individual a H2020 o per a liderar un projecte en què concorre amb altres socis.  
- Retorn esperat. Màxim 30 punts.  
Es valora el retorn de la inversió mesurat a través de la subvenció sol·licitada per al projecte en la convocatòria de H2020.  
- Alineació amb l'Estratègia d'Especialització Intel·ligent de la Comunitat Valenciana (RIS3 CV). Màxim 10 punts.  
Es valoren els projectes que es despleguen en l'àmbit de les prioritats temàtiques de l'estratègia RIS3 CV. La informació sobre l'estratègia RIS3 està disponible en  
http://www.ivace.es/RIS3CV, en el document RIS3CV\_Versión íntegra  
  
E. Obligacions de les empreses beneficiàries  
Per a acreditar la presentació de la proposta a la convocatòria de H2020 i l'avaluació per part de la Comissió Europea, el beneficiari ha d'aportar, juntament amb la documentació que indica l'article 9:  
1. Comprovant de la presentació del projecte a la convocatòria de H2020.  
2. La notificació sobre el resultat obtingut en l'avaluació de la proposta presentada a la convocatòria de H2020.  
Si no ho fa, l'ajuda concedida es revocaria.  
  
F. Control i verificació. Minoracions i revocacions  
A més de les causes generals de minoració o revocació que estableix l'article 10, l'ajuda concedida:  
- Pot ser evocada quan l'avaluació de la proposta presentada a la convocatòria H2020 no arribe al 80 % de la nota global de tall mínima establida en la convocatòria.  
- Pot ser minorada en un 50 % quan l'avaluació iguale o supere el 80 % de la nota mínima de tall esmentada sense aconseguir-la.